<classify> SERIKALI imewataka wajane zaidi ya 800,000 waliopo nchini kuchukua tahadhari na kujiepusha na tabia zinazoweza kuwasababishia maambukizi ya virusi vya ukimwi VVU.Akizungumza wakati wa kufungua mafunzo ya kuwajengea uwezo wajane jijini hapa mwishoni mwa wiki, Mkurugenzi Idara ya Watoto kutoka Wizara ya Afya, Maendeleo ya Jamii, Jinsia, Wazee na Watoto Idara Kuu ya Maendeleo ya Jamii, Mwajuma Magwiza, alisema ukimwi bado ni janga la kitaifa.Ukimwi bado ni janga la kitaifa hivyo mnatakiwa kuchukua tahadhari ili kuepukana maambukizi ya VVU, pia mnatakiwa kutokomeza unyanyapaa na kuacha ubaguzi kwa watu wanaoishi na virusi vya ukimwi, alisema.Magwiza alisema serikali kwa kushirikiana na wadau inaendelea kuhamasisha jamii kuacha mila na desturi potofu za kudhulumu mali za wajane, kuozesha watoto wa kike katika umri mdogo na kutakasa na kurithi wajane.Aliitaka jamii pia kuachana na mila zenye madhara kwa mwanamke hususan mjane na zinazodhoofisha jitihada zake za kujikwamua kifikra, kiutamaduni, kiuchumi na kijamii.Mkurugenzi Msaidizi Idara ya Jinsia kutoka Wizara ya Afya Idara Kuu ya Maendeleo ya Jamii, Mboni Mugaza, aliwaambia washiriki wa mafunzo hayo kuwa lengo ni kuwakutanisha wadau na viongozi wa dini ili waweze kujua huduma zinazotolewa na wajane lakini pia kuwajengea uwezo ili waweze kukabiliana na changamoto za kimaisha ikizingatiwa wengi wao ni viongozi wa familia.Mratibu wa Umoja wa Wajane Kanda ya Mashariki, Mariamu Aswile, alisema kuandika wosia ni jambo la msingi ili kulinda haki za wajane lakini pia wanatakiwa kupewa hati ya kifo ili waweze kufuatilia mirathi inayoachwa na waume zao.Mjane, Stella Maveka, kutoka Kikundi cha Wajane Tuinuane cha mjini Dodoma alisema mafunzo hayo ni muhimu kwani yatawasaidia kujua taratibu za usajili wa vikundi.Mafunzo haya yanafanyika baada ya agizo la Naibu Waziri Afya, Dk Faustine Ndugulile, alilolitoa katika kongamano la wajane mapema Juni, mwaka huu kutaka wajane wapatiwe mafunzo ya ujasiriamali na vifungashio na namna bora ya kumiliki ardhi na kupatiwa huduma za afya.Utafiti unaonesha kwamba, kati ya asilimia saba hadi 16 ya wanawake wote duniani, wanakabiliwa na changamoto mbalimbali ikiwamo kupoteza haki ya kumiliki mali, umasikini, mila na desturi za kuridhiwa baada ya kufiwa. Idadi ya wajane nchini ambao ni wanachama wa Chama cha Wajane Tanzania TAWIA ni 800,000.  <topic>: KITAIFA 